Tə wavə́ mə́túnuŋa bádígi á mə̄bódā mə́ ékpe məkə̌ŋ mábá yā wāyi yén, 14váá mɔ̄ və é vóm Ńtondôbə a tɔ́b, á ébəgá dzóe ziŋ, ǒ nganyiě fə məmvéndé mámā mə́sə̄ étē. 15Tɔ nálā, éyɔŋ wǎdiŋ o nə dzǎm tsīg bīyə́m o dzáā fə̄ byá á bə̄tísɔn bóē bə́sə ábím ásə̄ yā áfū ńnə́m Ńtondôbə Zambá woe láyi wa və́. Tɔ mod a nə m̀fúbán, tɔ a nə mvid, a nə dzǎm dí anə́ fə a dí ńgāl ńkɔ́g ngə́ émvul. 16Vədá, tə wadí məkǐ, o soege mɔ́ á sí anə́ mə̄ndím. 17O sə́ kig dzǎm dí ngab awômo yǎ óvə́ga woe á bə̄tísɔn bóe ngə́ ényí yǎ wɔ̂n woe, ngə́ ényí yǎ ḿbɔ̄n woe, tɔ miǹtól mí bɔ́n bə́ nyag bóe, ngə́ émí míńtómbá míe, ngə́ mə̄túnuŋa mə́ mvǎn éki, ngə́ mə̄túnuŋa mə́ ákab, ńgə́ émá ō lə́dē ai mɔ́ móē á mís mə́ Ńtondôbə. 18Vədá ó dzâ mɔ́ á mís mə́ Ńtondôbə Zambá woe é vóm Ńtondôbə Zambá woe, a ngátɔ́b, hə vóm te fɔ́ɔ́ ńgɔ wǎmēn, ai ndómán dzóe, ai ngɔn dzóe, m̀bɔ bisíé woe ai etúgā dzóe, ai é mǎn Lévit a tɔá ábə wa myǎyī mɔ́ dí, ǒ ngatag hḿ á mís mə́ Ńtondôbə Zambá woe á é mam mə́sə wâbɔ. 19Á dzāl dóe, tə wavóan mǎn Lévit ńtíé ósə wǎyi nyiŋ. 20Éyɔŋ Ǹtondôbə Zambá woe a yi nénē sí dzóe ḿból á ngákag, wa nâ: “Mayi dí tsíd”, ngə́ wayi dí tsíd, o nə dzǎm dí ábím ásə wǎdiŋ. 21Ngə́ ó nə oyǎb ai é vóm Ńtondôbə Zambá woe ǎ yi tɔ́b naa a fudi dzwé díé, o nə dzǎm wé tsíd ésə yǎ ńkundǎ nyag wóe, ngə́ ńkunda míńtómbá yā Ńtondôbə a ngávə́ wā, anə́ ḿból mə̄ ngábénde wa, o nə dzɔ dzǎm dí á māl móe ábím ásə wǎdiŋ. 22Hədá, o dzâ dzɔ̌ anə́ bádī ńgāl ńkɔ́g ngə́ émvul á mod a nə́ ḿfūbán ai ényɔ́ á nə́ mvid bə́ nə́ bya dzǎm dí.